Source: https://spisskanovaves.virtualne.sk/spravodajstvo/funkcionar-slovana-bratislava-podal-odpor-voci-trestnemu-rozkazu-sud-vytycil-termin-pojednavania.html
Timestamp: 2019-09-21 14:26:54+00:00
Document Index: 17324997

Matched Legal Cases: ['súd ', 'súd ', 'súd ', 'súd ', 'súd ', 'súd\n', 'súd ']

Spravodajstvo - Funkcionár Slovana Bratislava podal odpor voči trestnému rozkazu, súd vytýčil termín pojednávania
Úvod > Spravodajstvo > Šport > Funkcionár Slovana Bratislava podal odpor voči trestnému rozkazu, súd vytýčil termín pojednávania
Funkcionár Slovana Bratislava podal odpor voči trestnému rozkazu, súd vytýčil termín pojednávania
12.9.2019 (Webnoviny.sk) - Špecializovaný trestný súd vytýčil na 21. a následne aj 25. októbra pojednávanie s obžalovaným funkcionárom futbalového Slovana Bratislava Ivanom K. ml. Dôvodom je, že on aj prokurátor podali odpor proti trestnému rozkazu, ktorým súd Ivanovi K. uložil pokutu 5 000 eur.
Údajne použil nacistický pozdrav
Uznal ho totiž vinným z trestného činu prejavu sympatie k hnutiu smerujúcemu k potlačeniu základných práv a slobôd. Podľa polície Ivan K. ml. 1. mája 2018 po skončení futbalového zápasu medzi družstvami ŠK Slovan Bratislava a MFK Ružomberok na trávniku Štadióna Antona Malatinského City Arena v Trnave použitím nemeckého nacistického pozdravu prejavil sympatie k nacistickému hnutiu a k nacistickej ideológii.
Disciplinárna komisia Slovenského futbalového zväzu (DK SFZ) ešte v máji minulého roku potrestala viceprezidenta a generálneho riaditeľa ŠK Slovan Bratislava Ivana K. ml. pokutou 10 000 eur za hrubé nešportové správanie počas trnavského finálového duelu národného pohára Slovnaft Cup, v ktorom belasí 1. mája zvíťazili 3:1 nad tímom MFK Ružomberok.
Zápas na niekoľko minút prerušili
Ivan K. ml. cez prestávku údajne bol v kabíne rozhodcov, kde nemal čo robiť. Počas stretnutia pri upokojovaní fanúšikov ŠK Slovan Bratislava, ktorí hádzali na trávnik svetlice a používali pyrotechniku a arbitri museli zápas na pár minút prerušiť, išiel Ivan K. ml. za priaznivcami svojho klubu na tribúnu a následne s nimi podľa televíznych záznamov vulgárne skandoval.
Viac k témam: súd
Zdroj: Webnoviny.sk - Funkcionár Slovana Bratislava podal odpor voči trestnému rozkazu, súd vytýčil termín pojednávania © SITA Všetky práva vyhradené.